Diari Oficial de la Generalitat Valenciana


Sumari del DOGV 3969, del 29-03-2001 (2001/2775)

Recurs contenciós administratiu número 467/2000.
------------------------------------------------

### Dades del document

Número de DOGV
:   3969

Data del DOGV
:   29-03-2001

Secció del DOGV
:   IV. ADMINISTRACIÓ DE JUSTÍCIA - E) ALTRES ASSUMPTES JUDICIALS

Número del document
:   2001/2775


Organisme emissor
:   Jutjat Contenciós Administratiu Número 8 de València

Tipus de document
:   Anunci

Recurs contenciós administratiu número 467/2000. [2001/X2775]
  
El senyor José Luis Ramos López, secretari del Jutjat Contenciós Administratiu número 8 de València, en done fe i testimoni:
  
Que en el procés abreujat que se segueix en aquest Jutjat amb el número 467/2000 apareix el tenor literal següent:
  
Jutjat Contenciós Administratiu número 8 de València
  
Sentència número 44/2001
  
A la ciutat de València, 23 de març de 2001.
  
Vist per la senyora Mª Desemparats Carles Vento, magistrada'jutgessa del Jutjat Contenciós Administratiu número 8 de València, en el present recurs contenciós administratiu número 467/2000, promogut pel senyor Juan Vicente Lázaro Navarro, carrer de la Corbella núm. 87-8ª, 46111 Carlet (València), assistit per la lletrada senyora Isaura Navarro Casillas, contra Resolució de 10 de setembre de 2000, del conseller de Justícia i Administracions Públiques, desestimatòria de reposició deduït per l'actor contra l'Ordre d'11 de juliol de 2000, de la Conselleria de Justícia i Administracions Públiques, per la qual es convoquen proves selectives d'accés al grup C, sector administració general, pel sistema de promoció interna corresponent a l'oferta d'ocupació pública de la Generalitat Valenciana de 1999 (Diari Oficial de la Generalitat Valenciana de 17 de juliol de 2000), en què l'actor n'ha estat part, assistit per la lletrada de referència, i com a administració demandada la Generalitat Valenciana, representada pel seu lletrat, senyor Luis González López, ha dictat la sentència següent:
  
Antecedents de fet
  
Únic. Interposat recurs i seguits els tràmits previstos en la llei, es va citar l'administració demandada, la qual va restar citada per a l'acte del judici, i fet aquest, la part actora es va ratificar en les seues pretensions i va sol·licitat que es dictara sentència en els termes interessats en el suplique de la demanda.
  
El lletrat de la Generalitat Valenciana es va oposar al recurs, conformement amb els fonaments que va aportar per escrit per economia processal i que va exposar oralment, i va sol·licitar la desestimació del recurs i la confirmació de la resolució recorreguda.
  
En el present procediment s'han observat totes les prescripcions legals.
  
Fonaments jurídics
  
Primer. L'objecte del present recurs és la impugnació de la Resolució de 10 d'octubre de 2000, del conseller de Justícia i Administracions Públiques, pel qual es desestima el recurs de reposició deduït per l'actor contra l'Ordre d'11 de juliol de 2000, de la Conselleria de Justícia i Administracions Públiques, convocatòria 3/1999, per la qual es convoquen proves selectives d'accés al grup C, sector administració general, pel sistema de promoció interna, corresponent a l'oferta d'ocupació pública de la Generalitat Valenciana de 1999 (Diari Oficial de la Generalitat Valenciana número 3.794).
  
Segon. L'actor impugna les bases de la convocatòria perquè no s'hi inclou el grau en la fase de concurs com a mèrit a valorar, car sosté que la Llei de la Funció Pública Valenciana així ho exigeix en regular de forma específica l'accés al grup C des del grup D, en exigir que, en la fase de concurs, s'hi valoren els mèrits relacionats amb la carrera i els llocs exercits, el nivell de formació i l'antiguitat, i sosté que entre els mèrits relacionats amb la carrera s'ha d'incloure el grau a tenor del que disposa el Decret 33/1999, de 9 de març, i la pròpia Ordre de 20 de gener de 2000, de la Conselleria de Justícia i Administracions Públiques.
  
S'hi oposa l'administració demandada, tot al·legant que la convocatòria impugnada regula l'accés al grup C de personal comprés en el grup D pel torn de promoció interna, convocatòria que s'ha fet en aplicació del que preveu la disposició addicional XXII de la Llei 30/1984, en modificació introduïda per la Llei 42/1994, norma bàsica; també ha estat addicionada la Llei de la Funció Pública Valenciana, i l'actor confon l'accés mitjançant el sistema de promoció interna i amb la provisió de llocs de treball, ja que l'administració, en utilitzar el procediment de selecció per concurs-oposició, ha aplicat estrictament el que disposa l'article 5.1 del Decret 33/1999, que estableix que en la fase de concurs s'avaluaran els mèrits i l'experiència dels aspirants en la forma que es determine en la convocatòria, que d'altra banda ha estat negociada amb les centrals sindicals a tenor del que disposa l'article 20.4 del decret ja citat.
  
Tercer. El nucli central del present litigi se centra dilucidar si, com sosté l'actor, l'administració estava obligada d'incloure entre els mèrits a valorar en la fase de concurs els relatius a la carrera administrativa, entre els quals es troba el grau personal consolidat o, altrament, i com sosté l'administració demandada, és la pròpia convocatòria la que ha de disposar la forma en què s'avaluaran els mèrits i l'experiència dels aspirants.
  
La Llei 42/1994, de 30 de desembre, va introduir una modificació en la Llei 30/1984, de 2 d'agost, de Mesures per a la Reforma de la Funció Pública, incloent-hi la disposició addicional XXII, amb el caràcter de norma bàsica del règim estatutari dels funcionaris públics, i al seu paràgraf primer disposa el següent: «L'accés a cossos i escales del grup C podrà realitzar-se a través de la promoció interna quan aquesta existesca i s'efectuarà pel sistema de concurs-oposició, i amb valoració en la fase de concurs dels mèrits relacionats amb la carrera i els llocs exercits, el nivell de formació i l'antiguitat».
  
El Reial Decret 364/1995, de 10 de març, que regula el Reglament General d'Ingrés del Personal al Servei de l'Administració General de l'Estat, en regular la promoció interna estableix que podran ser sistemes selectives per a efectuar-la, el d'oposició o concurs-oposició, amb subjecció als principis d'igualtat, mèrit, capacitat i publicitat.
  
La Llei de Mesures per a la Reforma de la Funció Pública inclou en el seu article 21 i sota el títol de promoció professional tot allò referent al grau personal, norma que té igualment el caràcter de bàsica i és, per tant, d'aplicació a totes les administracions públiques.
  
L'anterior Reglament estatal que s'incloïa en el Reial Decret 28/1990, de 15 de gener, en regular la promoció interna en l'article 31, disposava que: «quan el sistema d'accés siga el de concurs-oposició, en la base del concurs es valoraran entre altres mèrits l'antiguitat del funcionari en el cos o escala a què pertanya, el seu grau personal, el treball desenvolupat, tenint en compte la similitud entre les activitats habitualment exercides pels funcionaris d'aquells i les dels integrants del cos o escala a què opten, els cursos de formació i perfeccionament realitzats en relació amb aquestes últimes i, si fa el cas, el temps de permanència en llocs de treball de cada nivell».
  
La Llei de la Funció Pública Valenciana, aprovada a través del Decret Legislatiu de 24 d'octubre de 1995, del Consell de la Generalitat Valenciana, inclogué en la seua disposició addicional VIII el contingut de la disposició addicional XXII de la Llei 30/1984 ja esmentada, en ser el seu contingut de caràcter bàsic.
  
La Llei de la Funció Pública Valenciana regula la carrera administrativa i la formació i perfeccionament del personal funcionari de carrera en el seu capítol IV, i en l'article 50 assenyala que la mobilitat del personal funcionari d'un lloc de treball a un altre de major destinació d'un grup a un altre constitueix la seua carrera administrativa, i regula tot seguit en l'article 51 la forma d'obtenció del grau de personal, dins dels preceptes destinats a la regulació de la carrera administrativa. La llei disposa que el grau personal es tindrà en compte en tots aquells processos de mobilitat que s'efectuen a través de convocatòria per a provisió de llocs de treball per concurs en el qual necessàriament es computarà el grau personal, cosa que comporta que el grau forma part de la carrera administrativa del funcionari.
  
El Decret del Consell de la Generalitat Valenciana 33/1999, en el títol III, regula la carrera professional, i inclou en l'article 35 el grau personal, normes totes elles de les quals es dedueix que el grau personal és un mèrit directament relacionat amb la carrera administrativa del funcionari.
  
Sosté l'administració que atès que el Decret 33/1999 no convoca una provisió de llocs de treball, sinó unes proves d'accés pel sistema de promoció interna, efectuant la selecció a través del concurs-oposició, s'hi ha d'estar al que disposa l'article 51, que disposa que en la fase de concurs: «s'avaluaran els mèrits i l'experiència dels aspirants en la forma que es determine en la convocatòria».
  
Aquesta regla regiria si no existira una norma específica reguladora de la convocatòria per promoció interna d'accés als cossos o escales del grup C des del grup D, ja que la disposició addicional XXII de caràcter bàsic, estableix que en aquest cas, el sistema de promoció interna només podrà efectuar-se per concurs'oposició i determina que, en la fase de concurs, es valoraran els mèrits relacionats amb la carrera, els llocs exercits, el nivell de formació i l'antiguitat.
  
Per tant, establertes en la normativa bàsica, recollida en la disposició addicional VII de la Llei de la Funció Pública Valenciana, les prescripcions en ordre a la valoració de mèrits a tenir en compte en el concurs'oposició, és impossible ignorar-ne l'aplicació i al·legar que s'han aplicat els criteris bàsics que regeixen la selecció mitjançant concurs'oposició, ja que en aquest cas hi ha una prescripció especifica que necessàriament hagué de respectar-se en incloure els mèrits a valorar en la corresponent convocatòria.
  
En el barem de mèrits impugnats, s'inclouen l'antiguitat, titulació acadèmica superior a l'exigida, cursos de formació i perfeccionament, valencià i idiomes comunitaris; per tant, té raó el recurrent en advertir que no s'inclouen els referents a la carrera administrativa, que són els relatius als llocs anteriorment ocupats, i al grau personal assolit per l'exercici d'un determinat lloc de treball pel temps previst per a la seua adquisició.
  
Quart. La secció I del Tribunal Superior de Justícia d'Aragón, en sentència de 15 de juliol de 1999, recaiguda en el recurs 526/1999, en examinar l'adequació a dret d'una convocatòria de proves selectives per a cobrir pel torn de promoció interna places de grup C d'aqueixa comunitat autònoma, va considerar correcte que les bases que regien la convocatòria, que es va realitzar mitjançant el sistema de concurs'oposició, inclogueren, entre la valoració de mèrits, el referent al grau personal consolidat.
  
El Tribunal Superior de Justícia de Castella-la Manxa, en la seua secció II, en sentència de 28 de novembre de 1997, recaiguda en el recurs 734/1995, va considerar que les bases de l'oferta d'ocupació pública per a cobrir determinades places pel sistema de promoció interna per concurs'oposició, vulneraven el Reglament General de Provisió de Llocs de Treball i Promoció Professional de Funcionaris Civils de l'Administració de l'Estat, aleshores vigent, en no incloure en la valoració de mèrits el grau personal consolidat.
  
Cinquè. Pel que fa a les costes i d'acord amb el que disposa l'article 139 de la Llei Jurisdiccional, no escau fer-hi un especial pronunciament, en no apreciar-se mala fe ni temeritat en les parts.
  
Decisió
  
Que haig d'estimar i estime el present recurs contenciós administratiu deduït per senyor Juan Vicente Lázaro Navarro contra la Resolució de 10 de setembre de 2000, del conseller de Justícia i Administracions Públiques, desestimatòria del recurs de reposició deduït contra l'Ordre d'11 de juliol de 2000, de la Conselleria de Justícia i Administracions Públiques, per la qual es convoquen proves selectives, convocatòria 3/1999, per la qual es convoquen proves selectives d'accés al grup C, sector administració general, pel sistema de promoció interna, corresponent a l'oferta d'ocupació pública de la Generalitat Valenciana de 1999, que s'anul·la en allò referent al barem de mèrits, en no haver-s'hi inclòs els relatius a la carrera administrativa, sense fer expressa imposició de costes processals.
  
Contra la present sentència es pot interposar recurs d'apel·lació davant d'aquest Jutjat, en el termini de 15 dies a tenor del que disposa l'article 81.1 en relació amb el 85 de la Llei de Jurisdicció Contenciosa Administrativa.
  
Aquesta és la meua sentència, que pronuncie, mane i signe.
  
I perquè conste als efectes oportuns, expesdesc i signe la present.